กนง.เตรียมลดดอกเบี้ยช่วยคนน้ำท่วม
ธปท.ชิงลดดอกเบี้ยพันธบัตรระยะยาวแซงหน้า กนง. หลังรับสัญญาณชัด 30 พ.ย.นี้ ดอกเบี้ยนโยบายลดแน่
30 ต.ค. 2565

ธปท.ชิงลดดอกเบี้ยพันธบัตรระยะยาวแซงหน้า กนง. หลังรับสัญญาณชัด 30 พ.ย.นี้ ดอกเบี้ยนโยบายลดแน่
นางสุชาดา กิระกุล รองผู้ว่าการธนาคารแห่งประเทศไทย (ธปท.) สายเสถียรภาพการเงิน กล่าวว่า ปัญหาน้ำท่วมใหญ่ที่เกิดขึ้นประเทศไทยในขณะนี้ สร้างความเสียหายทั้งในส่วนของสินทรัพย์และกิจกรรมทางเศรษฐกิจค่อนข้างมาก โดยในการประชุมคณะกรรมกรรมการนโยบายการเงิน (กนง.) ครั้งที่ผ่านมา เมื่อวันที่ 19 ต.ค. ซึ่ง กนง.ตัดสินใจคงอัตราดอกเบี้ยนโยบายนั้น มูลค่าความเสียหายที่เกิดจากการหยุดกิจกรรมทางเศรษฐกิจจากภาวะน้ำท่วมขณะนั้นอยู่ที่ 120,000 ล้านบาท แต่ในขณะนั้น น้ำยังไม่ท่วมนิคมอุตสาหกรรมบางกระดี และยังไม่เข้าในพื้นที่กรุงเทพฯ หลักๆ ยังคงเป็นความเสียหายในภาคเกษตรกรรมและอุตสาหกรรม แต่ขณะนี้หลังจากที่น้ำท่วม กทม. ความเสียหายจะเพิ่มขึ้นในภาคอุตสาหกรรม ภาคการท่องเที่ยว และภาคการค้า ทำให้มูลค่าความเสียหายที่แท้จริงจะสูงขึ้นกว่าที่ประมาณการไว้เดิม 




ขณะเดียวกัน ในส่วนของภาครถยนต์และภาคอิเล็กทรอนิกส์ ความเสียหายของโรงงานในประเทศไทยอาจจะก่อให้เกิดปัญหาการขาดแคลนวัตถุดิบในการผลิตได้ เพราะต้องยอมรับว่าโรงงานในประเทศไทยเป็นโรงงานประกอบและผลิตชิ้นส่วนรถยนต์เพื่อป้อนให้ตลาดโลกจำนวนมาก ขณะที่การผลิตชิ้นส่วนอิเล็กทรอนิกส์ที่ผลิตในประเทศไทยนั้น มีสัดส่วนประมาณ 40% ของการผลิตชิ้นส่วนอิเล็กทรอนิกส์ทั้งโลก ซึ่งความเสียหายในส่วนนี้ต้องขึ้นกับว่า ไทยจะกลับมาผลิตใหม่ได้เมื่อไร และในระหว่างนี้มีประเทศอื่นสามารถผลิตทดแทนได้หรือไม่ 
อย่างไรก็ตาม ในปีหน้า เศรษฐกิจจะเป็นตรงกันข้าม เพราะแรงกระตุ้นเศรษฐกิจจากภาครัฐ และการใช้จ่ายฟื้นฟูภาคเอกชน จะทำให้กิจกรรมทางเศรษฐกิจเพิ่มขึ้นอย่างรวดเร็วทำให้ ธปท.คาดการณ์ว่า ในปีหน้าเศรษฐกิจไทยจะขยายตัวมากกว่า 4.1%
นางสุชาดา กล่าววต่อว่า ในส่วนของ ธปท.นั้น ได้ตระหนักถึงความเสียหายจำนวนมากที่เกิดขึ้นกับเศรษฐกิจ และ ธปท.พยายามที่จะช่วยในการฟื้นฟูเศรษฐกิจหลังน้ำท่วมผ่านไป ซึ่งนอกเหนือจากมาตรการบรรเทาความเสียหายที่เกิดขึ้นจากน้ำท่วม ในส่วนของการหาสภาพคล่องทางการเงิน และดูแลลูกหนี้ให้ผ่านระบบสถาบันการเงินแล้ว สิ่งที่ ธปท.จะช่วยเพิ่มเติมได้ น่าจะเป็นการดำเนินการผ่านนโยบายการเงิน ซึ่ง ธปท.เป็นผู้ดูแลกลไกโดยตรง ผ่านการกำหนดอัตราดอกเบี้ยนโยบายของคณะกรรมการนโยบายการเงิน (กนง.) ซึ่งในการประชุมครั้งต่อไป วันที่ 30 พ.ย.ที่จะถึงนี้ เชื่อว่าเมื่อ กนง.เห็นภาพความเสียหายที่ครอบคลุมและชัดเจนกว่าครั้งที่ผ่านมา ก็จะสามารถตัดสินใจอัตราดอกเบี้ยนโยบายได้ชัดกว่าครั้งนี้
“ในความเห็นส่วนตัวแล้ว การใช้นโยบายดอกเบี้ยจะได้ผลตรงไปตรงมามากที่สุด ทั้งผลต่อดอกเบี้ยของสถาบันการเงิน ต้นทุนการกู้ยืมของประชาชน และต้นทุนการผลิตของภาคเอกชน เพราะหลังจากน้ำลดแล้ว ทุกคนคงจะมีการใช้จ่ายที่สูงขึ้นเพื่อซ่อมแซมบ้านเรือนและฟื้นฟูกิจการ และในขณะนี้อัตราดอกเบี้ยนโยบายที่ 3.5% แม้ว่าจะยังเอื้อต่อการขยายตัวของเศรษฐกิจ แต่ก็มีช่องว่างในเชิงนโยบายที่จะปรับลดลงได้ ตามภาวะเศรษฐกิจที่เปลี่ยนแปลงไปจากเดิม”นางสุชาดา กล่าว 
รองผู้ว่าการ ธปท. กล่าวด้วยว่า ขณะนี้ในตลาดเองก็จับสัญญาณขอการผ่อนคลายนโยบายการเงินได้อยู่แล้ว ว่าหลังจากที่เปลี่ยนจากการขึ้นดอกเบี้ยต่อเนื่องมาเป็นคงดอกเบี้ยขั้นต่อไป เมื่อเศรษฐกิจมีแนวโน้มชะลอตัวลงจะเป็นอย่างไร 
ดังนั้น ในขณะนี้เราจะเริ่มเห็นการเข้ามาประมูลซื้อพันธบัตรรัฐบาล พันธบัตร ธปท.จำนวนมากขึ้น ในส่วนของพันธบัตรที่ยังมีอัตราดอกเบี้ยสูง เนื่องจากตลาดเก็งกันว่าดอกเบี้ยจะเข้าสู่ขาลง เพราะในตลาดขณะนี้อัตราดอกเบี้ยพันธบัตรระยะยาวอายุ 10 ปี อัตราดอกเบี้ยลงมาอยู่ที่ 3.4% ซึ่งต่ำกว่าอัตราดอกเบี้ยนโยบายที่เป็นอัตราดอกเบี้ยซื้อคืนพันธบัตรอายุ 1 วัน ซึ่งมีอัตราดอกเบี้ยที่ 3.5% ดังนั้น ธปท.คงไม่ต้องส่งสัญญาณอะไรเพิ่มเติมเพราะตลาดรับรู้แล้ว